פירוש נוסף ערך זה עוסק בפלטפורמת רשת חברתית. אם התכוונתם למשמעות אחרת, ראו מסטודון (פירושונים).

**מסטודון** היא פלטפורמת רשת חברתית מבוססת קוד פתוח ושרתים מבוזרים. בניגוד לרשתות חברתיות הנשלטות באופן ריכוזי על ידי תאגידים, במסטודון כל אדם או קבוצה יכולים לפתוח שרת נפרד. המשתמשים יכולים לקיים קשרי גומלין גם עם משתמשים משרתים אחרים (בהתאם למגבלות שקובע כל שרת ושרת). הרשת מבוססת על הפרוטוקול הפתוח ActivityPub ומשתמשיה יכולים לקיים אינטראקציה עם משתמשי פלטפורמות חופשיות נוספות בפדיברס התומכות באותו פרוטוקול דוגמת PeerTube ו-Friendica. המרחב הווירטואלי המשותף לפעילות השרתים השונים מכונה "פדיברס" (Fediverse) - הלחם של פדרציה ויוניברס (עולם).

הממשק של מסטודון מזכיר מעט את טוויטר. המשתמש מוגבל ל-500 תווים בפוסט, המכונה ברשת 'חצרוץ' (toot). המשתמשים יכולים גם להגיב לחצרוצים ו'להדהד' אותם (boost). השרתים השונים מאפשרים מידות שונות של הגדרות פרטיות, שעל פי רוב נחלקות להודעות פרטיות, הודעות לעוקבים בלבד, הודעות המופיעות בפיד הציבורי, וכאלו שאינן פרטיות - אך אינן עולות לפיד הציבורי. התוכנה נקראת על שם דמוי הפיל הפרה-היסטורי מסטודון, והקמע שלה הוא מסטודון חום או אפור שלעיתים מחזיק בסמארטפון או טאבלט.

הקמע של מסטודון
כל שרת ברשת קובע לעצמו את תנאי השירות, כללי הקהילה והאופן בו הם נאכפים. כך כל משתמש יכול לפתוח פרופיל בשרת שהמדיניות שלו תואמת את העדפותיו, או לעזוב שרת שאיננו מרוצה ממנו ולפתוח משתמש בשרת אחר - מבלי לעזוב את הרשת לגמרי. כל שרת יכול להרחיק מעצמו משתמשים הפוגעים בכללי הקהילה הנהוגים בו, ואף 'לחסום' שרתים אחרים שההתנהגות בהם מנוגדת לכללי הקהילה בו.

סרטון הסבר על הרשת (באנגלית)
במסטודון פועלים נכון לנובמבר 2022 למעלה מ-5,700 שרתים, ורשומים למעלה מ-4.5 מיליון משתמשים, מהם כ-1.7 מיליון פעילים.

בפלטפורמה פועלים מספר שרתים בעברית, כשהוותיק מביניהם הוא tooot.im הפועל מאז שנת 2017 ובו כשלושת אלפים משתמשים, ומלבדו פועלים גם השרתים הבאים:

hed.im 

hayu.sh 

leftodon.social 

kishkush.net 

reshet.social 

toot.org.il

שימוש
-----

מסטודון עלה לרשת באוקטובר 2016 והחל להתרחב באפריל 2017. באוגוסט 2017 היו בה 766,500 משתמשים וב-1 בדצמבר 2017 חצתה את רף מיליון המשתמשים. בנובמבר 2017 אמנים, סופרים ויזמים כמו צ'אק וונדיג, ג'ון סקאלזי, מלאני גילמן ומאוחר יותר ג'ון אוניולאן פתחו משתמשים בשרתים ברשת. עלייה נוספת בפופולריות הגיעה במרץ, עד אפריל 2018, בשל החששות שעלו לגבי פרטיות המשתמשים ברשתות המסחריות וקמפיין #deletefacebook. בעקבות ההודעה של טאמבלר בתחילת דצמבר 2018 כי בכוונתה לאסור על תכנים רגישים מסוימים באתר, חלה קפיצה גדולה נוספת במספר המשתמשים ברשת.

בעקבות הודעת הרכישה של רשת טוויטר על ידי אילון מאסק באפריל 2022, נרשמו 30,000 משתמשים חדשים ברשת. כשבועיים וחצי לאחר רכישת טוויטר על ידי מאסק, דיווחה הרשת כי הצטרפו אליה למעלה ממיליון משתמשים פעילים חדשים, וכי מספר המשתמשים הפעילים בה שילש עצמו ועמד על 1.6 מיליון. קבוצה של כמה מאות עובדים שפוטרו בעקבות השתלטות מאסק על טוויטר, אף הקימה במסטודון שרת עבור עובדים ועובדים לשעבר של טוויטר.

ב-19 במרץ 2023 עבר מספר המשתמשים הרשומים ברשת את סף ה-10 מיליון.

קישורים חיצוניים
----------------

ויקישיתוף מדיה וקבצים בנושא **מסטודון** בוויקישיתוף
* אתר האינטרנט הרשמי של מסטודון (באנגלית)
* מסטודון, ברשת החברתית פייסבוק

* מסטודון, ברשת החברתית אקס (טוויטר)

* מסטודון, ברשת החברתית LinkedIn

* מסטודון, סרטונים בערוץ היוטיוב

* מסטודון, הבלוג הרשמי
* tooot.im שרת מסטודון בעברית.
* מיכאל ספיר, ממותה במקום ציפור: רשת חברתית חדשה מאתגרת את כללי המשחק, באתר "שיחה מקומית", 25 באפריל 2017
* אורי אביב, למה כולם מדברים פתאום על מסטודון?, באתר ynet, 13 בנובמבר 2022
* אתר למנויים בלבד רן בר-זיק, מאסתם בטוויטר של מאסק? הנה מה שאתם צריכים לדעת על מסטודון, באתר TheMarker‏, 9 בנומבמר 2022
* אתר למנויים בלבד נעם בוקסבאום, הדיל של הפיל: כך עובדת האלטרנטיבה המדוברת ביותר לטוויטר, באתר TheMarker‏, 26 בדצמבר 2022

הערות שוליים
------------

1. ↑  לפי הנתונים המתפרסמים באתר מסטודון (באנגלית)
2. ↑  ציר הזמן הפומבי של שרת tooot.im
3. ↑  hed.im הדים, באתר מסטודון שיושב בכתובת hed.im
4. ↑  היוש, באתר hayu.sh
5. ↑  Leftodon | לפטודון, באתר מסטודון שיושב בכתובת leftodon.social
6. ↑  קשקוש, באתר מסטודון שיושב בכתובת kishkush.net
7. ↑  רשת.סושיאל, באתר מסטודון שיושב בכתובת reshet.social
8. ↑  שרת מסטודון toot.org.il
9. ↑  30,000 New Users Signed Up for Mastodon After Elon Musk Bought Twitter באתר Vice (באנגלית)
10. ↑  הצהרת החברה בחשבון הטוויטר שלה (באנגלית)
11. ↑  ניצן צבי כהן, ‏ציפורים חופשיות: קבוצת מפוטרי טוויטר הקימו שרת ברשת חלופית, שנמצאת בנסיקה, באתר דבר העובדים בארץ ישראל, 17 בנובמבר 2022
12. ↑  Jim Love, Mastodon passes the 10 million account milestone, IT world Canada (באנגלית)

| רשתות חברתיות מקוונות |
| --- |
| אתרים אישיים | פייסבוק • אינסטגרם • ת'רדס • טיקטוק • טוויטר • פינטרסט • סנאפצ'ט • מייספייס • Odnoklassniki • Tagged • Weibo • טאמבלר • VK • Vine • חבר'ה • מסטודון • דיאספורה • Ello • BeReal |
| אתרים מקצועיים | Academia.edu • LinkedIn |
| אתרים שנסגרו | Google+ • SixDegrees.com • Orkut |
| מושגים כלליים | זהות וירטואלית • פרופיל משתמש • קהילה מקוונת |
| יישומים | אתר היכרויות |
| ממשקים | האשטאג |
| מושגים קשורים | תופעת העולם הקטן • רשתות עולם קטן • רשת חברתית • פנאופטיקון |